Kvinne påkjørt av Bybanen - døde

47-åringen havnet under en vogn på stasjonen i Mårdalen i Fana.

Publisert Publisert 17. oktober 2013

DØDE: Kvinnen (47) omkom da hun ble påkjørt av Bybanen. Foto: GERHARD FLAATEN

UTRYKNING: Nødetatene på plass på ulykkesstedet torsdag morgen. Foto: RUNE MEYER BERENTSEN

Denne artikkelen er over seks år gammel

En kvinne i 40-årene omkom da hun ble påkjørt av Bybanen i Bergen torsdag morgen.

Alle nødetatene rykket ut til Mårdalen ved Fanavegen da alarmen gikk ved 08-tiden.

Banen var på vei fra Lagunen mot sentrum da den traff en 47 år gammel kvinne i Mårdalen, et stopp som åpnet i juni.

Politiet bekrefter nå at kvinnen ble påkjørt da hun ville krysse sporet for å nå vognen som sto ved perrongen på den andre siden.

— Hun var ikke tilstrekkelig oppmerksom på vognen som kom i motsatt retning, sier politistasjonssjef Morten Ørn ved Bergen sør politistasjon.

Dette er den første dødsulykken på Bybanen siden åpningen for drøye tre år siden.

Fastklemt

Kvinnen lå fastklemt under en vogn i minst 20 minutter. Brannvesenet hadde problemer med å frigjøre henne. Først klokken 08.21 meldte de at de hadde fått kvinnen løs.

Kvinnen ble erklært død på stedet.

— Havarikommisjonen er kontaktet, de gjør sine undersøkelser, og vi gjør våre undersøkelser, sier Ørn.

Politiet håper overvåkningsbilder fra Bybanen vil vise hva som har skjedd.

— Vi har sikret video, som vil bli gjennomgått av krimteknikere, sier Ørn.

Føreren av Bybanen er fraktet til legevakten.

— Han er i sjokk, sier Ørn.

ULYKKESSTEDET: Kvinnen (47) ble påkjørt her på Mårdalen holdeplass i Fana. Foto: RUNE MEYER BERENTSEN

Får oppfølging

— Vi har satt ned en krisestab og skal nå snakke med ansatte og involverte parter. Vi jobber med å klarlegge hva som skjedde, sier administrerende direktør Gry Miriam Olsen i Fjord1 Partner, selskapet som står for den trafikale driften av bybanen.

Verken Olsen eller sikkerhetssjef Trond Magne Målsnes vil si noe om ulykken.

— Dette er en forferdelig tragisk sak som vi gjerne skulle vært foruten. Det viktigste nå er å følge opp de pårørende, og andre involverte, som baneføreren, sier direktør Oddmund Sylta i Skyss.

Ifølge beregninger utført for Bybanen AS i 2011, vil normalt tre personer bli alvorlig skadet i en bybaneulykke i løpet av to år, men det har ikke vært noen ulykker av et slikt omfang før torsdag.

En mann ble først meldt alvorlig skadet da en førerløs bil traff Bybanen i fjor, men det ble senere endret til lettere skader.

Tenåringer ble vitner

Flere tenåringer på vei til skolen ble vitner til ulykken. Blant dem var Magne Hildre (16), som satt på banen som traff kvinnen.

VITNE: Magne Hildre Foto: GERHARD FLAATEN

— Jeg satt helt fremme, men jeg så ikke vedkommende. Jeg merket bare at sjåføren begynte å bremse veldig hardt. En gutt på utsiden ga sjåføren tegn om at han måtte rygge. Jeg så på ham at dette var noe alvorlig, sier Hildre.

Passasjerene ble etter hvert bedt om å gå ut av vognen, og skjønte raskt at en person var påkjørt av banen.

— Jeg har aldri opplevd noe sånt før, det var veldig ekkelt, sier Hildre.

Håkon Müller Thomassen (15) satt og ventet på banen da ulykken skjedde.

HØRTE BRÅBREMSING: Håkon Müller Thomassen Foto: GERHARD FLAATEN

— Jeg hørte at banen bremset, og så kom det sånn ringing som når den skal til å kjøre, bare at den var konstant. Jeg gikk bort, og så at det lå en person under banen, sier Thomassen.

- Jeg skjelver ennå

Andrea Gallo (14) satt på den motgående banen, og la først merke til at den andre banen satte på nødblinken.

— Så spurte føreren i vår vogn om det var en lege til stede. Da skjønte jeg at noe hadde skjedd, sier hun.

Gallo gikk ut, og så at det lå en person under banen.

- SKJELVER ENNÅ: Andrea Gallo (14) var på vei til skolen da hun skjønte at noe var galt. Foto: BJØRN ERIK LARSEN

— En politimann prøvde å hjelpe, men fikk ikke kontakt med henne. Vi fikk beskjed om å trekke oss vekk. Alle var helt sjokkerte, jeg skjelver ennå, sier hun.

Stengt mellom Lagunen og Nesttun

Kvinnen ble påkjørt på Mårdalen stasjon, et av stoppene på den nye strekningen mellom Nesttun og Lagunen.

Brannvesenet brukte løfteputer for å løfte vognen fra sporet, slik at de fikk frigitt kvinnen.

Fanavegen i nordlig retning forbi ulykkesstedet ble stengt etter ulykken. Bybanen måtte løftes tilbake på sporet før vei og bane kunne åpnes igjen.

PÅ STEDET: Politistasjonssjef Morten Ørn ved Bergen sør politistasjon var raskt på stedet. Politistasjonen ligger like i nærheten av ulykkesstedet. Foto: RUNE MEYER BERENTSEN

Det ble satt opp ekstra busser som kjørte kontinuerlig mellom Lagunen og Nesttun mens banen var stengt. Like etter klokken 12 melder politiet at både vei og bane er åpnet. Vet du noe? Send MMS/SMS til 2211, eller skriv e-post

REDNINGSAKSJON: Store mannskaper rykket ut til bybanestoppet i Mårdalen. Brannvesenet måtte bistå med å frigjøre kvinnen, som var fastklemt under banen Foto: GERHARD FLAATEN

Publisert Publisert: 17. oktober 2013 08:03 Oppdatert: 24. september 2015 08:36